作者:沈佺期
標題:同工部李侍郎適訪司馬子微
內容:紫微降天仙，丹地投雲藻。上言華頂事，中問長生道。華頂居最高，大壑朝陽早。長生術何妙，童顏後天老。清晨朝鳳京，靜夜思鴻寶。憑崖飲蕙氣，過澗摘靈草。人非塚已荒，海變田應燥。昔嘗遊此郡，三霜弄溟島。緒言霞上開，機事塵外掃。頃來迫世務，清曠未雲保。崎嶇待漏恩，怵惕司言造。軒皇重齋拜，漢武愛祈禱。順風懷崆峒，承露在豐鎬。泠然委輕馭，複得散幽抱。柱下留伯陽，儲闈登四皓。聞有參同契，何時一探討。